送唐君益
作者：呂陶
朝代：宋

paragraphs: 朝家設賢科，留意在豪彦。
三道詢天人，萬言極貫變。
國論庶有補，謀身非自薦。
昧者鮮知此，榮禄生貪羡。
討論遺本原，文采事藻絢。
假之爲捷塗，得以步華選。
亦有附羣邪，藉以肆綺辯。
心迹既自異，事業安可見。
遂令權貴人，待物少明辨。
概爲天下材，皆同秦士賤。
夫君非好名，力學久忘倦。
天資固彊直，道業益豐羡。
純如后夔音，發若老羿箭。
深有啟沃誠，恬無寵榮戀。
時事方艱虞，乾心屢告譴。
遠憂何時已，長策殊未獻。
期君爲國醫，起疾須瞑眩。